Darba lietu trīspusējās sadarbības apakšpadomes
sēdes protokols Nr. 31-02 – 17/09

Rīgā								2026.  gada 17. septembrī

Sēdi vada Māris Badovskis - Labklājības ministrijas Darba attiecību un darba aizsardzības politikas departamenta direktors.
Piedalās: 	
No valdības puses:
Māris Badovskis - Labklājības ministrijas Darba attiecību un darba aizsardzības politikas departamenta direktors
Renārs Lūsis -  Valsts darba inspekcijas direktors 
Mārīte Noriņa - Valsts darba inspekcijas Metodiskās vadības un kompetenču pilnveides nodaļas vadošā juriskonsulte
Sandris Rāgs - Tieslietu ministrijas Civiltiesību departamenta jurists

DLTSA izvirzītie Latvijas Darba devēju konfederācijas (turpmāk – LDDK) pārstāvji:
Dace Teice – SIA “Tet”, zvērināta advokāte
Aiga Klimoviča –  vecākā juridisko lietu vadītāja AS “AirBaltic”
Daiga Grīnfelde - korporatīvo attiecību vadītāja AS “Latvijas valsts meži"

DLTSA izvirzītie Latvijas Brīvo arodbiedrību savienības (turpmāk -  LBAS) pārstāvji:
Egils Baldzēns - LBAS priekšsēdētājs
[bookmark: _Hlk182234246]Kaspars Rācenājs - LBAS jurists, konsultants darba tiesisko attiecību jautājumos
Gita Oškāja - LBAS priekšsēdētāja vietniece
Iveta Kaļinovska - LAKRS organizatoriskā darba speciāliste 

Pieaicinātās personas: 
Elīna Celmiņa – Labklājības ministrijas valsts sekretāra vietniece
Ilze Zvīdriņa - Labklājības ministrijas Darba tirgus departamenta direktora vietniece
Anete Neilande – LDDK juriste, darba tiesību eksperte
Māra Rudzāte  - Latvijas Augļkopju asociācijas valdes priekšsēdētāja 
Gundega Sauškina -  Latvijas Augļkopju asociācijas valdes locekle 




Darba kārtība

1. [bookmark: _Hlk161403409]Informācija par ārvalstnieku nodarbināšanu un viņu atlīdzības apmēru.
Ziņotājs: LBAS jurists Kaspars Rācenājs un Labklājības ministrijas Darba tirgus departamenta direktora vietniece Ilze Zvīdriņa
[bookmark: _Hlk161404193]
1. [bookmark: _Hlk161649052]Informācija par ANO personu ar invaliditāti tiesību komitejas 2026. gada 29. aprīļa viedokli.
Ziņotājs: Labklājības ministrijas Darba attiecību un darba aizsardzības politikas departamenta direktors Māris Badovskis

1. Informāciju par aktualitātēm Valsts darba inspekcijas darbā darba aizsardzības un darba tiesisko attiecību jomā.
Ziņotājs: Valsts darba inspekcijas direktors Renārs Lūsis

Sēdi sāk plkst. 15.00
DLTSA sekretāre informē sēdes dalībniekus, ka sēde tiks ierakstīta audioieraksta formā, bet sēdes ieraksts tiks izmantots tikai sēdes protokolam. Sēdes dalībniekiem nav iebildumu pret šādu personas datu apstrādi.
Sēdes vadītājs atklāj sēdi un iepazīstina sēdes dalībniekus ar darba kārtību. 

1.	Informācija par ārvalstnieku nodarbināšanu un viņu atlīdzības apmēru.
Ziņotājs: LBAS jurists Kaspars Rācenājs un Labklājības ministrijas Darba tirgus departamenta direktora vietniece Ilze Zvīdriņa

Ziņotāji iepazīstina ar sagatavotajām prezentācijām sēdes dalībniekus. 
Sēdes dalībnieki diskutē par problēmjautājumiem, kas saistīti ar ārvalstnieku nodarbināšanu un viņu atlīdzības apmēru.
LBAS pārstāvji norāda, ka situācija, kurā vietējais darbinieks par tādu pašu darbu vai vienādas vērtības darbu saņem mazāku darba samaksu nekā ārvalstnieks, rada bažas no vienlīdzīgas attieksmes principa ievērošanas viedokļa. LBAS ieskatā šādas atšķirības darba samaksā būtu izvērtējamas un, ja tām nav objektīva un tiesiska pamatojuma, novēršamas. Vienlaikus jāņem vērā, ka ārvalstnieku nodarbināšanas jomā normatīvie akti atsevišķos gadījumos nosaka īpašas prasības attiecībā uz ārvalstnieka nodarbināšanas nosacījumiem, tai skaitā finanšu līdzekļu nodrošināšanu un darba samaksas apmēru. Situāciju sarežģī arī tas, ka darba devēji norāda uz grūtībām piesaistīt vietējos darbiniekus reģistrētajām vakancēm, lai gan tās tiek piedāvātas vietējā darba tirgū. Būtu jāaizsargā vietējais darbaspēks, labāk jākontrolē imigrācija un jāmeklē risinājums, lai šādas darba samaksas atšķirības novērstu. Darba devēji vietējiem darbiniekiem nepiedāvā sludinājumos darba samaksu, kas tiek piedāvāta, noteikta un nolīgta ārzemniekiem. LBAS saskata tiesvedības riskus Satversmes tiesā un uzskata, ka esošais regulējums ir diskriminējošs. LBAS lūdz LM priekšlikumu problēmas risinājumam.
LDDK pārstāvji pauž viedokli, ka šāda situācija nav pareiza no ētikas viedokļa, tomēr jautājums ir ļoti plašs. LDDK vērš uzmanību uz to, ka jebkurā uzņēmumā var būt nepamatotas darba atšķirības, ne tikai tajos, kas nodarbina arī  ārzemniekus. Jebkurā gadījumā nosakot darba samaksu par tādu pašu vai vienādas vērtības darbu, darba devējam jāņem vērā arī darbinieka sniegums, kvalifikācija u.c. faktori.
LDDK pauž neizpratni, kādēļ vietējais darbaspēks nepiesakās uz piedāvātajām vakancēm, kā iespējamu skaidrojumu minot, ka vieglāk paļauties uz valsts nodrošinātu sociālo palīdzību nevis strādāt par vakancei noteikto atalgojumu. 
Vienlaikus LDDK veiktā LDDK biedru aptauja liecina, ka darbinieku trūkst. 
LDDK piekrīt, ka kopīgi jāmeklē risinājums, tomēr jebkurā gadījumā iespējamais šīs situācijas risinājums nedrīkstētu pasliktināt darba devēju stāvokli. 
Valdības puses pārstāvji, izprotot jautājuma aktualitāti, aicina turpināt diskusijas par šo jautājumu, šobrīd nenosakot konkrētus risinājuma sasniegšanas termiņus, jo jautājums ir daudzšķautņains un skar gan darba tirgus, gan imigrācijas politiku. Nolūkā noskaidrot kādus risinājumus īsteno citās OECD dalībvalstīs, valdības puse vērsīsies ar jautājumu pie OECD ekspertiem, lai uzzinātu, vai šis jautājums ir aktuāls citās OECD dalībvalstīs, kur ir lielāks algu slieksnis, un kā to risina. 
Par izskatāmo jautājumu izsakās: Gita Oškāja, Māris Badovskis, Anete Neilande, Dace Teice, Egils Baldzēns, Kaspars Rācenājs, Ilze Zvīdriņa u.c.
DLTSA nolemj: 
Sākotnēji vērsties ar jautājumu pie OECD, lai uzzinātu, kā šādas situācijas tiek risinātas citās OECD dalībvalstīs. Turpināt diskusiju, lai rastu optimālu risinājumu. Jautājumu skatīt nākamajā DLTSA, kurā LM informēs par situāciju OECD dalībvalstīs.

[bookmark: _Hlk227163911]2.	Informācija par ANO personu ar invaliditāti tiesību komitejas 2026.gada 29.aprīļa viedokli.
Ziņotājs: Labklājības ministrijas Darba attiecību un darba aizsardzības politikas departamenta direktors Māris Badovskis
Ziņotājs informē, ka 2026. gada 30. martā Labklājības ministrija ar Latvijas Republikas pastāvīgās pārstāvniecības ANO Ženēvā starpniecību no ANO Augstā cilvēktiesību komisāra biroja saņēma ANO Personu ar invaliditāti tiesību komitejas (turpmāk – Komiteja)  2026. gada 26. marta viedokli Nr. 95/2022, kurā Komiteja secina, ka Latvija ir pārkāpusi I. Rožalovska ANO Konvencijas par personu ar invaliditāti tiesībām (turpmāk –Konvencija) 5. pantā garantētās tiesības[footnoteRef:1]. Sēdes dalībniekiem tika nosūtīts minētā Komitejas viedokļa tulkojums latviski, lai pirms sēdes dalībnieki varētu ar to iepazīties. Minētais viedoklis ir nosūtīts arī Augstākai Tiesai. [1:  Dalībvalstis atzīst, ka visi cilvēki ir vienlīdzīgi likuma priekšā un saskaņā ar to un ka visiem cilvēkiem bez jebkādas diskriminācijas ir tiesības uz vienlīdzīgu likuma aizsardzību un uz likumā paredzēto priekšrocību vienlīdzīgu izmantošanu) un 27. panta 1. punkta “a” apakšpunktā (aizliegta diskriminācija invaliditātes dēļ attiecībā uz visiem jautājumiem, kas saistīti ar nodarbinātību, ieskaitot darbā pieņemšanas, nolīgšanas un nodarbinātības nosacījumus, darba saglabāšanu, karjeras virzību un drošus un veselīgus darba apstākļus.] 

Komiteja ir norādījusi ka “vispārīgi dalībvalstij ir pienākums veikt pasākumus, lai nākotnē novērstu līdzīgus pārkāpumus. Šajā sakarā Komiteja pieprasa dalībvalstij nodrošināt, ka Darba likuma normas par darba tiesisko attiecību izbeigšanu pilnībā atbilst Konvencijas prasībām, kā arī veikt pasākumus, lai veicinātu izpratni par personu ar invaliditāti tiesībām strādāt vienlīdzīgi ar citiem”.  Vienlaikus šajā Komitejas viedoklī nav identificētas konkrētas Darba likuma normas vai risinājuma veids, vai virziens, kā būtu nodrošināma atbilstība Konvencijas prasībām. Tādējādi būtu svarīgs sociālo partneru skatījums un viedoklis par iespējamiem risinājumiem (leģislatīvi, tiesu prakse vai citi). 
Kā viens no iespējamiem risinājumiem varētu būt grozījums Darba likuma 101. panta pirmās daļas 11. punktā paredzot, ka 11. punktā minētajā laika posmā nav ieskaitāms laiks, ko aizņem invaliditātes vai arodslimības noteikšanas process, ja šis process ir uzsākts un darbinieks par to ir informējis darba devēju. 
LDDK pārstāvis norāda, ka Latvijā nav pietiekami skaidri regulēta situācija, kā rīkoties, kad darbiniekam iestājas šāda ilgstoša darbnespēja. Tāpat ir būtiski izvērtēt termiņus, kādos Veselības un darbspēju ekspertīzes ārstu valsts komisija (VDEĀVK) pieņem lēmumus par invaliditātes noteikšanu. LDDK ieskatā šīs problēmas risināšanai primāri būtu vērtējami grozījumi likumā “Par maternitātes un slimības apdrošināšanu”, nevis Darba likumā. Vienlaikus LDDK uzsver, ka nav pieļaujama situācija, kurā darbinieks ilgstošas darbnespējas gadījumā faktiski paliek bez ienākumu aizvietojuma vai cita finansiāla nodrošinājuma. Sociālās aizsardzības nodrošināšana ir valsts sociālās apdrošināšanas sistēmas funkcija, nevis darba devēja pienākums.

Valdības puses pārstāvji norāda, ka darbnespējas periodā persona saņem slimības pabalstu. Vienlaikus tiek uzsvērts, ka Veselības un darbspēju ekspertīzes ārstu valsts komisija (VDEĀVK) lēmumus pieņem normatīvajos aktos noteiktajos termiņos un ka šo termiņu ilgums ir viens no īsākajiem Eiropas Savienībā. Labklājības ministrija ir sniegusi argumentus, lai atspēkotu Komitejas viedoklī pausto kritiku, tomēr Komiteja minētos argumentus nav atzinusi par pietiekami pārliecinošiem.

LBAS pārstāvis atzīst, ka praksē LBAS arī sastopas ar darba devēju jautājumiem, kā pareizi rīkoties ilgstošas darbinieka darbnespējas gadījumā, kamēr notiek invaliditātes noteikšanas process. Jāvērtē, vai darbinieks var turpināt darbu amatā, ja noteikta arodslimība un amatā, dēļ kura noteikta arodslimība.

Valdības puses pārstāvis aicina sociālos partnerus mēneša laikā sniegt savu redzējumu, kā visveiksmīgāk varētu risināt Komitejas viedoklī identificēto pārkāpumu attiecībā pret Konvenciju.

Par izskatāmo jautājumu izsakās: Gita Oškāja, Māris Badovskis, Dace Teice, Elīna Celmiņa u.c.
DLTSA nolemj: 
LBAS un LDDK mēneša laikā sniegs savu redzējumu par iespējamiem risinājumiem.


 3.	Informāciju par aktualitātēm Valsts darba inspekcijas darbā darba aizsardzības un darba tiesisko attiecību jomā.
Ziņotājs: Valsts darba inspekcijas direktors Renārs Lūsis

Ziņotājs informē sēdes dalībniekus par aktualitātēm Valsts darba inspekcijas darbā darba aizsardzības un darba tiesisko attiecību jomā.

[bookmark: _Hlk227072197]DLTSA nolemj: 
Pieņemt informāciju zināšanai.

Sēdi slēdz 16:45


Sēdes vadītājs:                                                                        M.Badovskis

Sēdi protokolēja:                                                                           A.Vjatere
Dokuments parakstīts ar drošu elektronisko parakstu un satur laika zīmogu
Dokuments parakstīts ar drošu elektronisko parakstu un satur laika zīmogu
